GiliGold/VAD_KnessetCorpus huggingface dataset:
<יפעת רווה: זו היתה ההתלבטות הרבה פעמים – הפגיעה הלא מכוונת באנשים, שהקנאביס שלהם הוא באישור רפואי, כי זו היתה הדילמה הכי גדולה.
<יפעת רווה: המטרה מבחינתנו היתה לעשות מדרג.
<יפעת רווה: היום הענישה הכללית של מישהו שנתפס עם סמים או בשכרות, זה תמיד שנתיים.
<יפעת רווה: משני הכיוונים לא היה נראה נכון בעינינו.
<יפעת רווה: בחלק מהמקרים זה מקל מדי, ואנחנו ניסינו – יש מקרים שאדם, למשל, מערבב סמים ואלכוהול, וזה יכול להיות הרבה יותר מסוכן, וחשבנו שהסיכון גדול יותר, חשבנו שצריך להחמיר את זה.
<יפעת רווה: יש מקרים שחשבנו שצריך להקל את זה, ולמשל, שימוש רק בקנאביס הורדנו משנתיים לחצי שנה.
<יפעת רווה: ראינו את זה כהקלה.
<יפעת רווה: אני לא מקלה ראש גם בחצי שנה שלילה – שלילה זה דבר חמור.
<יפעת רווה: מבחינתנו, המטרה היתה לעשות מדרג יותר הגיוני מאשר הוא היום.
<יפעת רווה: כמובן, אם יהיה צורך לדבר יחד עם משרד הבריאות על הנושא של הקנאביס הרפואי – זה נדון גם בוועדות אחרות.
<יפעת רווה: ממה שאני רואה, כן מחפשים כל מיני דרכים- - -
משה זלמן פייגלין: אולי צריך להפריד פה בין קנאביס שנלקח ברשיון מסיבות רפואיות לבין זה.
<יפעת רווה: צריך בהחלט לחשוב על זה.
<יפעת רווה: מבחינתנו, מה שחשוב, שבאותם מקרים שהדבר עלול להשפיע על הנהיגה, וזה עניין של מומחים – הידע שלי בעניין הזה הוא מה שאני שומעת ממומחים; הדבר הזה צריך להידון פה יחד עם המומחים – במקרים האלה לא תתאפשר נהיגה, ובמקרים שאפשר להקל או אפשר לנהוג, בפירוש לא היתה מטרה לפגוע באנשים שיש להם- - -
משה זלמן פייגלין: זה מה שקרה.
<יפעת רווה: יחד עם המומחים צריך לדון, כשנדון ספציפית בסעיף הזה.
<יפעת רווה: הנושא הזה צריך להידון.
<יפעת רווה: שמעתי בדלת אחורית שזו היתה דרך לפגוע.
<יפעת רווה: ישבתי בוועדה.
<יפעת רווה: זה בפירוש לא מה שהיה.
<יפעת רווה: צריך לדון בסעיפים אחד אחרי השני, ולראות את ההיגיון שלהם.
אבישי ברוורמן: לפני שאתן את רשות הדיבור לסגנית השר, ולאחר מכן אסכם בכמה מילים ונחתום את הישיבה הזאת, ובפעם הבאה נבוא להקראת סעיפים, אני רוצה לבקש לישיבת הוועדה הבאה, ועדיין לא ברור לי, מה שאבקש, אצל מי הנתונים, אבל אני בטוח שבין עו"ד ראובני ורב פקד שלאין- - -
אתי בנדלר: אולי משרד המשפטים, אולי הנהלת בתי המשפט.
אבישי ברוורמן: אני מבקש שלישיבת הוועדה הבאה, ואני מבקש שהנתונים יועברו מספר ימים לפני הישיבה, כדי שנוכל להפיצם לכל חברי הכנסת, הבקשה שלי היא כדלקמן: אל"ף, לקבל את מספר הבקשות להישפט מכלל הודעות הקנס שנמסרות במספרים מוחלטים ובאחוזים.
<פדר מרדכי: לפי סעיפים ייתנו לך את זה במספר גלובלי.
<פדר מרדכי: במספרים מוחלטים?
אבישי ברוורמן: אשמח גם לפילוח.
אבישי ברוורמן: תגידו לי מי הגוף, כי אני בטוח שהמידע קיים.
אתי בנדלר: כמה הודעות קנס נמסרו בכלל?
אתי בנדלר: בשנתיים האחרונות אדוני רוצה?
אבישי ברוורמן: בשנתיים האחרונות, זה מספיק לי.
אבישי ברוורמן: כמה מהמבקשים להישפט מודים בביצוע העבירה ביום הקבוע למשפט בטרם החל בירור המשפט, כלומר לא אלה שמושכים עד הסוף.
אבישי ברוורמן: מה שיעור הבקשות המתבררות בבית המפשט לתעבורה שבהן יש זיכויים?
אבישי ברוורמן: מספר מוחלט ובאחוזים.
אבישי ברוורמן: בכלל, בכל סטטיסטיקה – אבסולוטי ואחוזים.
אבישי ברוורמן: המשפט הכי חשוב בסטטיסטיקה - צריך גם אחוזים וגם אבסולוטי.
אבישי ברוורמן: הדבר הרביעי, פילוח של הנתונים הנוגעים לשיעור האלכוהול וסמים בדם שנמצא אצל הנהגים.
<יוסי יעקובי: לגבי העבירות של הקנס, אדוני, צריך גם לפלח גם את אלה שבסוף הורשעו אבל לא בעבירה המקורית, כי יש כאלה שמבקשים להישפט בגלל שיטת הניקוד שלנו, והרבה מהנהגים, כשמבטלים להם את הניקוד, מודים בעבירה ללא נקודות.
<יוסי יעקובי: צריך לעשות גם פילוח לאלה שהורשעו אבל לא בעבירה המקורית.
אתי בנדלר: יש נתונים לדבר כזה?
<יוסי יעקובי: ודאי.
<יוסי יעקובי: רובם כאלה.
אבישי ברוורמן: אני חוזר, לגבי הנושא האחרון: פילוח הנתונים לגבי שיעור האלכוהול והסמים בדם שנמצאו אצל נהגים בהתייחס למדרגות שבהצעה.
אתי בנדלר: מדרגות יש רק לגבי אלכוהול, אבל אנחנו צריכים גם לדעת כמה מקרים יש לגבי סמים.
אתי בנדלר: אגב, למי יש המידע הזה?
אתי בנדלר: להנהלת בית משפט?
<שרון שלאין: חלק מהנתונים אצל המשטרה, חלק מהנתונים אצל הנהלת בתי המשפט.
לאה ורון: מי מייצג פה את הנהלת בתי המשפט?
<חלי ברכה: אני.
אתי בנדלר: לגבי סמים, יש הבחנה בנתונים בין קנאביס לבין סמים אחרים, לרבות תרופות?
אתי בנדלר: זה מופיע תחת סעיף סמים.
<שרון שלאין: אגב, סמים מופיע כשכרות.
<שרון שלאין: הסעיף בחוק מופיע כשכרות, שזה סמים ואלכוהול.
<שרון שלאין: זה לא מפולח לפי סמים או אלכוהול.
אתי בנדלר: אתם לא יודעים בכלל אם אדם אחד הורשע בשל מציאות סמים בדמו?
<שרון שלאין: אין אפשרות.
<שרון שלאין: שכרות, זה הסעיף בחוק, שכולל סמים ואלכוהול.
אתי בנדלר: אז איך אתם מכאן ואילך תפעילו את הצעת החוק, אם היא תתקבל, שיש מקרה של שילוב של שניהם?
<רון מוסקוביץ: - - - בשלב הזה, עד שתתפתח טכנולוגיה.
אבישי ברוורמן: יש פה גוף אחד שיהיה מסוגל להעביר לנו את הנתונים?
<חלי ברכה: אני אוכל.
אבישי ברוורמן: למה בישראל, למשל, למשקיעים זרים מאוד קשה פה?
אבישי ברוורמן: לא בגלל יותר מדי מסים; כי אין כתובת אחת של מישהו שמרכז את הדברים.
אבישי ברוורמן: במדינות אחרות יש כתובת.
אבישי ברוורמן: לוקחים את האדם ביד.
אבישי ברוורמן: לכן אני מאוד מודה לך, עו"ד ברכה.
אבישי ברוורמן: תעבירי לנו רשימה, בתיאום עם רפ"ק שליין, אבל האחריות עליך.
<שי גלעד: אפשר להוסיף לרשימה הזאת עוד נתון אחד?
<שי גלעד: הנימוק העיקרי לכך שמגבילים את זכותו של אדם להגיע לבית המשפט היתה כי רוב-רובם של האנשים מבקשים להאריך את הזמן כדי למשוך את המועד שבו הם ישלמו את הקנס.
<שי גלעד: מאיפה הנתון הזה?
<שי גלעד: אני לא מכיר אותו.
אתי בנדלר: - - - של אנשים שמודים ביום תחילת המשפט.
<שי גלעד: לא בטוח שזו הסיבה שהם מודים.
<שי גלעד: יכול להיות שבאותו יום הם מגיעים לשופט, שופט מסביר להם שלא כדאי להם לנהל את המשפט, ואז הם מסיימים.
<פדר מרדכי: שאלת קודם, אצל מי הנתונים.
<פדר מרדכי: עקרונית הייתי חושב שזו הרשות הלאומית לבטיחות בדרכים.
<רון מוסקוביץ: אין לנו מחקר בעניין הזה.
אבישי ברוורמן: אני מסתכל על עו"ד ברכה.
אבישי ברוורמן: היא נראית רצינית, היא תביא את זה.
<שרון שלאין: לגבי אנשים שמבקשים להישפט כדי לדחות את התשלום – זה לא רק זה; יש אנשים שמבקשים להישפט ופשוט נעלמים, ואז אי-אפשר למצוא אותם.
אבישי ברוורמן: יש לי עוד בקשה אחת ממשרד המשפטים וממשרד התחבורה.
אבישי ברוורמן: האם תוכלו לעשות מאמץ , להביא לנו נוסח משולב להצעת החוק?
אבישי ברוורמן: אני יודע שזה מאמץ, אבל זה מבלבל לפעמים אנשים.
אבישי ברוורמן: חבר הכנסת פייגלין, בבקשה.
משה זלמן פייגלין: נראה לי שיש פה טעות קונספטואלית בניסוח החוק, ואני מציע לכם לשקול לתקן אותה.
משה זלמן פייגלין: אתם מתייחסים לאלכוהול, לסמים מסוכנים, ולא מתייחסים בכלל לתרופות – הכול כמקשה אחת.
משה זלמן פייגלין: צריכה להיות התייחסות בחוק לאלכוהול בנפרד, לסמים מסוכנים בנפרד, וגם לתרופות, שאני לא רואה התייחסות.
משה זלמן פייגלין: כשאדם נוטל תרופה, שלא רשומה כסם מסוכן, ובתרופה רשום שאסור לנהוג תחת התרופה, שוטר יכול לתפוס אותו?
משה זלמן פייגלין: הוא יודע להגיד לו מתי כן, מתי לא?
משה זלמן פייגלין: האם הוא עובר על החוק בכלל?
משה זלמן פייגלין: אלה שלוש הקטגוריות: אלכוהול, סמים ותרופות.
ציפי חוטובלי: לכל הנוכחים כאן אני יודעת שיש מכנה משותף, וזה הרצון להיאבק בתאונות הדרכים.
ציפי חוטובלי: אני לא מטילה ספק בכוונות הטובות של כולם.
ציפי חוטובלי: אדוני היושב-ראש, נרתמת לעניין הזה.
ציפי חוטובלי: משיחות שהיו לי גם עם לאה וגם עם אתי בנדלר, עשיתם הכול כדי לתעדף את הדיון הזה, ואני מודה לכם.
אבישי ברוורמן: לעתים אני יושב פה לבד יחד עם הצוות המופלא והרבה מאוד אנשים, כחבר כנסת בימי חמישי, כי יש לנו ועדת יוקר המחיה והרפורמה - - - והגז.
ציפי חוטובלי: ועדת הכלכלה עוסקת בנושאים חשובים.
ציפי חוטובלי: אני באמת מעריכה מאוד את הדיון הזה.
ציפי חוטובלי: אסור להסיט את תשומת הלב של הדיון הזה מהעיקר, והעיקר הוא שהצעת החוק הזאת, למרות שיש בה הרבה מאוד סעיפים טכניים - אל תפתו להאמין שזו הצעת חוק טכנית; זו רפורמה רצינית מאוד, שמה שעובר בה כחוט השני זה הרצון להיאבק לא רק בעברייני הכביש, שאנחנו מכנים אותם כאן בריוני הכביש, אלא גם בעבירות הכביש הכבדות.
ציפי חוטובלי: אנחנו לא רודפים אנשים על זה שהם נסעו 10 קמ"ש מעל המותר; אנחנו רודפים דווקא את אלו שמבחינתם, חוקי הכביש הם המלצה, ויש פה מדרג חשוב.
ציפי חוטובלי: גם בנושא האלכוהול יש פה מדרג חשוב שמחמיר ענישה.
אבישי ברוורמן: חבר הכנסת פייגלין, אתה היושב-ראש.
ציפי חוטובלי: אני רוצה להגיד לכל מי שמיקד את הדיון הזה בדברים אחרים שקשורים לתאונות הדרכים, אנחנו בחרנו להתמקד כאן בנושא עבריינות הכביש הכבדה ובנושא עבירות מסכנות חיים.
ציפי חוטובלי: אני חושבת שזה מסר מאוד חשוב ציבורית, ודווקא כמי שמסכימה אתך - יש פה בעיה של תרבות נהיגה - זה המסר שעולה מהצעת החוק הזאת.
ציפי חוטובלי: אני יודעת שזה בסדר-היום האזרחי שלך, הנושא של הקנאביס הרפואי, אבל עם כל הכבוד, זה חלק מאוד שולי בתוך רפורמה משמעותית.
ציפי חוטובלי: אני חושבת שצריך לכבד את עיקר סעיפי החוק כאן, שבאים לרדוף את האנשים שבאים לסכן את החיים של כולנו.
ציפי חוטובלי: לגבי הערה מהותית שעולה כאן, ואני בטוחה שהרבה מאוד אזרחים מתעניינים בה – נושא חסימת נגישות לערכאות.
ציפי חוטובלי: אני לא הייתי נותנת יד לאיזושהי הצעת חוק, גם אם יושבים אנשים הכי חשובים בוועדות, שחוסמת את דרכו של האזרח לערכאות.
ציפי חוטובלי: ברור לחלוטין, האזרח לא חובב שוטרים, ותמיד מפקפק באמינות של אם הוא עבר עבירה או לא, אבל ברוב האמצעים שקיימים היום, כדי לדעת ולזהות אם אזרח עבר עבירה מהסוג שאנחנו מכירים, שצילמו את זה או ראו את זה באופן מפורש, אני חושבת שהרעה החולה ביותר שהיתה עקב עומס בבתי המשפט היא אותה רעה חולה, ואני יכולה לתת לך על זה נתונים סטטיסטיים.
ציפי חוטובלי: רבע מאותן פניות לבית המשפט הן פניות סרק, ערעורי סרק שאחרי זה יש הוכחות מצולמות ומתועדות של האדם שעבר עבירה, וכשזו המציאות, מה שקורה זה שאותם אנשים, דווקא אותם אזרחים תמימים, שמגיע להם יומם בבית המשפט, מתעכב הדיון שלהם, וכולם יודעים מה העומס בבתי המשפט לתעבורה, וחבל שכבוד השופט אביטל חן, שיכבד אותנו בנוכחותו בדיון הבא, לא נמצא כאן כדי להעיד בעצמו, כמי שניהל את הדיונים האלה – האזרחים האלה, נגרר הדיון שלהם, ולעומת זאת, אותם אנשים נהנים מהעובדה שהם לא הפקידו את הקנס שלהם, כלומר לא שילמו את המחיר, ואין שום יחס בין עבירה ועונש, וזה מייצר מציאות שבה עברייני כביש שוכחים שהם עברו עבירה, זה לא כואב להם בכיס, זה לא כואב להם בשום מקום, והם מנצלים את הזכות של הגישה לערכאות בצורה לא הוגנת.
ציפי חוטובלי: כל מה שאנחנו עושים בהצעת החוק הזו, הוא שאנחנו מזהירים את אותם אנשים שהיו פונים על אוטומט לבית המשפט – אנחנו לא חוסמים את דרכו של האזרח, שהוא באמת צודק, יכול להוכיח את טענותיו, והוא לא יקבל שום כפל קנס, כי עם כל הכבוד, אם השופט ישתכנע שיש פה טיעונים מהותיים או להורדה בהחמרת הענישה, יש לו היום שלו בבית המשפט עם הרבה פחות עומס.
ציפי חוטובלי: לכן, בעיניי, זה סעיף חוק חשוב, שגם מייצר הלימה בין הזמן שבו אדם עבר את העבירה לבין הענישה, כלומר שאדם מפקיד את הקנס במיידי, והדבר השני, העובדה שאם מדובר באותם אנשים שרוצים לנצל את טוב לבה של המערכת, שנותנת נגישות לערכאות בערעורי סרק, שלא יחסמו את דרכו של האזרח ההגון לאותה מערכת.
ציפי חוטובלי: לכן בעיני הממשלה זה סעיף ראוי.
ציפי חוטובלי: לכל מי שיש הצעות יפהפיות כמו ההצעה שלך על נהגים מקצועיים – קודם כל, אני מסכימה לחלוטין – צריך להחמיר ענישה של נהגים מקצועיים.
ציפי חוטובלי: אני לא חושבת שהרפורמה הזאת, זה המקום להכניס את העניין הזה.
ציפי חוטובלי: יש אולי כן עניינים שצריך להכניס פה, והייתי מצפה שהדיון הבא, כשנדון בהצעות החוק לגופן, אולי יכלול שיפורים של חברי הכנסת.
ציפי חוטובלי: לכן אנחנו מביאים את זה לבית המחוקקים, אבל אני חושבת שהרפורמה הזאת בסופו של יום מייצרת מסר ציבורי חשוב.
ציפי חוטובלי: אני יודעת כמה אנשים מרגישים שיש זילות של חיי אדם, כשיש ענישה קלה מדי במערכת בתי המשפט.
ציפי חוטובלי: אין לנו היום נורמות ענישה שקובעות רף מאוד ברור.
ציפי חוטובלי: לצערי הרב, בעניין הזה הבעיה היא הפוכה, של קלות ענישה.
ציפי חוטובלי: בית המחוקקים כאן לא בא בהצעת חוק פרטית, והממשלה לא באה בגחמה, אלא בעקבות פרי עמל של ועדת ועבודה מאוד רצינית של אנשים.
ציפי חוטובלי: לכן הייתי מצפה שבדיון הבא נוכל להתמקד בעיקרי הסעיפים, ונושא הקנאביס – שוב, אני מוכנה שיעיד פה מומחה רפואי; אני לא מומחית רפואית בעניינים האלה – ברור שאנחנו רוצים להוריד אנשים שעישנו סמים קלים מהכביש, ושלא ישתמשו בתקופה שבה הם לא נמצאים בדיוק בהכרה, בלי קשר לעובדה שמדובר בעבירה, כדי לסכן גם חיי אדם.
ציפי חוטובלי: נושא קנאביס רפואי – יבוא רופא ויעיד שהדרך הנכונה להתמודד עם זה, זה להחריג את זה – אין לי בעיה.
ציפי חוטובלי: כמו שאל תשתמש בדיון הזה כדי לקדם קנאביס רפואי, אני לא אשתמש בדיון הזה כדי להיאבק בקנאביס רפואי.
ציפי חוטובלי: אני חושבת שזה העיקר.
משה זלמן פייגלין: עסקה נהדרת.
משה זלמן פייגלין: רק שאלה - האם לבתי המשפט אין כלי להיאבק בתלונות סרק באמצעות החמרת ענישה של מתלונן שכזה?
משה זלמן פייגלין: ואני חוזר ומדגיש, גברתי סגנית השר – אני פתחתי בתחילת דבריי, נסחפנו לדיון אולי רחב מדי בנושא הקנאביס הרפואי – את לא היית כאן בשלב ההוא – בחשיבות החוק.
משה זלמן פייגלין: החוק ברור, חשוב, הוא בא ממקום חיובי, יש בו צורך.
משה זלמן פייגלין: יש בו אלמנטים כאלה ואחרים שצריכים לתקן.
משה זלמן פייגלין: אני לא בטוח שהדרך להפחית מהעומס על בתי המשפט צריכה לעבור דרך התיקון הזה.
משה זלמן פייגלין: אני מאמין שלבתי המשפט יש הכלים דוגמת זו שרזמתי עליהם כרגע.
משה זלמן פייגלין: אפשר לחזק אותם.
אתי בנדלר: אני מתנגדת לסעיף שמטיל חובה להפקיד את הקנס כתנאי לבקשה להישפט.
משה זלמן פייגלין: אנחנו צריכים לסגור את הישיבה, כי יש לנו ישיבה נוספת.
משה זלמן פייגלין: הישיבה נעולה, תודה רבה.
חנא סוייד: שלום לכולם, אני מתכבד לפתוח את ישיבת ועדת הכלכלה, כאשר נושא הדיון הוא בקשה לדיון מהיר שהגשתי.
חנא סוייד: נושא הבקשה הוא פגיעת עדכון נוהל השתתפות בתשלום שכר דירה בשכבות החלשות.
חנא סוייד: המשרד האחראי הוא משרד השיכון ואני אפתח ואתאר מדוע פניתי וביקשתי לקיים את הדיון הזה.
חנא סוייד: אני חושב, שבצדק נשיאות הכנסת נענתה לפנייה שלי, כי מדובר בשינוי קריטריונים, שיש לו השלכות רוחב ועומק, לגבי משפחות הזכאיות לסיוע בשכר דירה.
חנא סוייד: הרבה משפחות עלולות להיפגע לדעתי מהקביעה הזו או מקביעת קריטריונים חדשים, מהשינוי הדרסטי שנעשה על הקריטריונים שהיו נוהגים עד עצם היום הזה.
חנא סוייד: לכן חשוב לקיים את הדיון הזה ולשמוע מה דחף את משרד השיכון לעשות את השינוי הזה.
חנא סוייד: נקיים דיון, שכוונתו ומטרתו היא להבין, האם יש תחזית מצד משרד השיכון, שיזם את שינוי הקריטריונים, איך זה ישפיע על משקי הבית, שקבלו עד עכשיו סיוע בשכר דירה ואיך זה ישפיע בעתיד על קהל מקבלי הסיוע.
חנא סוייד: מנהלת הוועדה הזמינה לישיבה הזו נציגי משרדי ממשלה שונים, שיש להם קשר לנושא.
חנא סוייד: אנחנו יודעים שנמצא כאן נציג משרד הבינוי והשיכון ונציג המשרד לאזרחים ותיקים.
חנא סוייד: האם יש נציגי ממשלה אחרים נוספים?
חנא סוייד: אם לא, אני מקווה שיגיעו בהמשך כי בוודאי יהיה להם מה להגיד בעניין.
חנא סוייד: אנחנו נדון במדיניות ובקריטריונים החדשים שמשרד השיכון כבר התחיל להפעיל, החל מ-1 בפברואר, לגבי משקי הבית הזכאים לסיוע לשכר דירה ממשרד השיכון.
חנא סוייד: זו הטבה, שמשרד השיכון נותן למשפחות שנמצאות במצב קשה, משקי בית מוחלשים.
חנא סוייד: אם בגלל נכות, גיל, עולים ואני לא כולל את כל הקבוצות שתפגענה מהשימוש של הקריטריונים, אבל אלו הקבוצות שנהנים מהסיוע הזה שנותן משרד השיכון.
חנא סוייד: משרד השיכון, שאני מניח שעשה בסמכות את שינוי הקריטריונים שהחלו לפעול מה-1 בפברואר, כאשר השינוי העיקרי הוא הרחבת המעגל של משפחות שמוגבלות באפשרות של שכירת דירה מקרובי משפחה.
חנא סוייד: כלומר, משרד השיכון הרחיב את ההגדרה של קרוב משפחה, כך שאם נסתכל על זה בצורה גיאומטרית, אם האיסור כלל בהתחלה שטח של 1 מ"ר, האיסור הזה יכלול עכשיו 3-4 מ"ר.
חנא סוייד: כלומר, מעגל האנשים שלא יכולים לשכור דירה מקרובי משפחה, יגדל פי 3 או פי 4 מאשר המצב הנהוג עד היום הזה.
חנא סוייד: עד היום, ההגבלה הייתה, שמשפחה לא יכולה לשכור דירה דרגה אחת מעל ודרגה אחת מלמטה.
חנא סוייד: כלומר, אתה לא יכול לשכור מאבא או אמא שלך או של בן/בת הזוג ואתה לא יכול לשכור דירה מבן או בת, חתן כלה.
חנא סוייד: רדיוס תחום, לדעתי יש בו מן הסבירות.
חנא סוייד: אם נשווה את האיסורים על קרבת משפחה בחוקים אחרים הייתי אומר שזה סביר וניתן לחיות אתו.
חנא סוייד: מה שמשרד השיכון עשה עכשיו בקריטריונים החדשים, שהתחיל להפעיל ב-1 בפברואר, הוא הרחיב את היריעה של הגדרת קרוב משפחה וההגדרה כוללת את הסעיפים הבאים: בן בת זוג, או ידוע או ידועה בציבור.
חנא סוייד: בן או בת זוג לשעבר, ידוע או ידועה בציבור לשעבר.
חנא סוייד: יש כאן תוספת, אבל זה לא הדבר החשוב.
חנא סוייד: ילדים או בני זוגם - בן בת, חתן כלה ובני זוגם.
חנא סוייד: הורים, הורי הורים ובני זוגם - אבא, אמא, סבא, סבתא ובני זוגם.
חנא סוייד: צאצאים ובני זוגם - נכד, נכדה, נין, נינה בני זוגם וילדיהם.
חנא סוייד: אחים, אחיות בני זוגם וילדיהם.
חנא סוייד: אחיינים ואחייניות, אחים של ההורים וילדיהם - דוד, דודה ובני זוגם, בני ובנות דוד.
חנא סוייד: האם הדבר הזה נראה לכם סביר?
חנא סוייד: אני תוהה.
חנא סוייד: אדוני נציג משרד השיכון.
חנא סוייד: קודם כל קצרה היריעה של השפה מלתת שם לילדים של נינים.
חנא סוייד: למדתי היום שזה נקרא חימש.
חנא סוייד: עשיתי חישוב פשוט, קשיש בן 75, התחתן בערך בגיל 25, כך שהבן שלו בגיל 50.
חנא סוייד: הבן התחתן גם הוא בגיל 25, כך שהנכד בן 25.
חנא סוייד: הנכד התחתן בגיל 25 והנין בגיל 0, הבן של הנין הוא בגיל 25-.
חנא סוייד: האם זה הגיוני או שרק רוצים לזרוק מילים והגדרות, הרי זה לא ייתכן ביולוגית.
חנא סוייד: לכן אני רוצה לומר שמדובר לדעתי בקביעה שרירותית של קרבת משפחה.
חנא סוייד: הסיבה לשינוי הקריטריונים לא אובייקטיבים, הם באים על מנת להגביל ובמיוחד בקהילות שידועות כברוכות ילדים ושהקהילות האלה הן שתפגענה בעיקר.
חנא סוייד: אני מדבר על הציבור הערבי, על החרדים, על עדות המזרח באופן כללי.
חנא סוייד: המעגל הזה של קרבה תופס שטח רב ולכן הנפגעים שיהיו כתוצאה מהרחבת היריעה הזו יהיו מרוכזים בקבוצות אוכלוסייה מסוימות.
חנא סוייד: התכוונתי לקיים את הדיון הזה לשמוע את תגובת משרד השיכון ובסופו של דבר, אני מניח שנקודת הפתיחה שלי, תהיה נקודת הסיום, שנבקש ממשרד השיכון לשקול מחדש את הפעלת הקריטריונים האלה, כי הם יפגעו בצורה קשה, במיוחד בקבוצות, שידועות כקבוצות חלשות בציבור.
חנא סוייד: אני אבקש התייחסויות, מי שירצה להוסיף לדברים שאמרתי, בתיאור הבעיה וההשלכות של שינוי הקריטריונים.
חנא סוייד: אמנם זה מסתכם לבעיה, אבל נקרא לזה שינוי הקריטריונים.
חנא סוייד: אחר כך ניתן לנציג משרד השיכון לומר את דברו.
<אבנר עורקבי: שמי אבנר עורבקי, יושב ראש ארגון אהב"ה, ארגון הנכים בישראל.
<אבנר עורקבי: יש קריטריון של משרד השיכון שלא מסייע לאנשים שהיה להם פעם בית.
<אבנר עורקבי: אם היה לך בית ומכרת אותו, רק אחרי 10 שנים אתה יכול לקבל סיוע או משהו כזה.
<אבנר עורקבי: בארגון שלנו יש הרבה משפחות של ילדים נכים, מפאת הקושי ההורים מתגרשים כי קשה להחזיק בבית ילד נכה ומוגבל.
<אבנר עורקבי: ברגע שמתפרקת החבילה מתפרקים הנכסים.
<אבנר עורקבי: כשכל זה קורה, האמא, שמחזיקה את הילדים משכירה דירה ולוקחת חובות.
<אבנר עורקבי: החובות מתרבים ומתרבים ואני נתקל בזה הרבה בשטח, היא מקבלת את החלק במכירת הדירה, אבל מכסה בזה את החובות.
<אבנר עורקבי: אין לה איך לשכור דירה והיא נמצאת בחובות.
<אבנר עורקבי: במשרד השיכון אומרים, שרואים שהיא זכאית אבל הקריטריונים אומרים צריך לחכות 10 שנים.
<אבנר עורקבי: יצאתי לבדוק וכעסתי ממה שמצאתי, למה הרבה ילדים נכים, אין להם איפה לגור ולא מקבלים בסיוע בשכר דירה.
חנא סוייד: משרד השיכון בבקשה.
<רונן כהן: אפתח בכמה מילים על תכנית הסיוע.
<רונן כהן: המשרד מפעיל מספר תכניות סיוע, שאחת מהן היא הסיוע בשכר דירה.
<רונן כהן: תכלית התכנית היא לסייע לאנשים לשכור דירה בשוק החופשי, דיור בר השגה בשוק החופשי, כאשר הסיוע יכול להינתן עד 95% מגובה השכר.
<רונן כהן: הנחת העבודה שלנו, כבר כמה שנים, ששוק חופשי מצטמצם כאשר מדובר בקשרי משפחה.
<רונן כהן: לא אנחנו המצאנו את זה.
<לאה ורון: מצטמצם?
<רונן כהן: זאת אומרת, שככל שמשווים בין לשכור דירה, מאדם שאין קרבת משפחה לעומת אדם שיש לו קרבת משפחה, הסיכוי שלא מתקיים שוק חופשי אמיתי, כשמדובר בקרוב משפחה, הוא גדול יותר, לא מוחלט אבל גדול יותר.
<רונן כהן: הנחת העבודה היא, שאם אתה שוכר דירה מהנכד שלך או מהאחיין שלך, יש סיכוי שהמושג הזה של שוק חופשי לא בא לידי ביטוי באופן מלא.
חנא סוייד: בתפקיד שלכם, אתם מגני השוק החופשי, או שאתם רוצים לעזור למשפחות בצרה, שיהיה להם פתרון דיור.
<רונן כהן: אנחנו רוצים קודם כל לעזור למשפחות למצוא פתרון לדיור, אבל אנחנו גם רוצים שזה יתנהל ביושר ובאמינות.
חנא סוייד: אין ספק, אז זה לא קשור לעניין של שוק חופשי.
<רונן כהן: הוא קשור, כי כאשר הנחת העבודה היא שכשקרוב משפחה עושה עסקה, זה לא אותו דבר, הוא מוזיל לו.
<רונן כהן: היות ואנחנו לא רוצים להתערב בשוק החופשי ואנחנו גם אומרים, שהסיוע שלנו אמור לתת מענה לשכירת דירה בשוק החופשי, ככל שלא מתקיים שוק חופשי כמו שצריך, אז אנחנו חושבים שצריך להקפיד בנושא.
<רונן כהן: הדרך לעשות את הזה, זה למנוע.
חנא סוייד: אתה אומר, הדרך היא למנוע את זה?
<רונן כהן: הדרך היחידה למנוע מצב בו אדם מתקשר בחוזה שכירות עם אחיין שלו ומקבל ממני עד 95% משכר הדירה, אני לא יכול להיכנס למערכת היחסים של כל אחד, יכול להיות שבן אדם אומר שהוא נותן לו 50% ובכל זאת כותב לו ששכר הדירה אחר, כדי שיוכל לקבל את ה-95% משכר הדירה.
<רונן כהן: לא המצאנו את הגלגל מהבחינה הזו שיש התייחסות מיוחדת לעסקאות בן בני משפחה, גם בפקודת המיסים יש התייחסות.
<רונן כהן: אני מקבל את מה שאתה אומר לגבי הגילאים.
חנא סוייד: כי אתם פועלים שרירותית לחלוטין.
<רונן כהן: לא עשינו חישוב מתמטי כמו שעשית וזה באמת מעלה גיחוך, אני מסכים אתך.
חנא סוייד: אתה מתכוון לעשות משהו לגבי האבסורד?
<רונן כהן: אני מקבל שאנחנו צריכים להוריד את כל מה שאבסורד.
חנא סוייד: לא רק הקטע האחרון הוא אבסורד, גם הקטע לפניו, גם הדרגה השנייה לפני הסוף היא אבסורדית.
<רונן כהן: כל מה שלא סביר, אנחנו נפעל מידית.
<רונן כהן: חשוב לומר שלא שינינו את הקריטריונים המזכים.
<רונן כהן: אנחנו לא מונעים מאדם לקבל את הזכאות שלו ולממש אותה בשוק חופשי אמיתי.
<רונן כהן: לא פוגעים פה בשכבות החלשות, היות ויש בשוק החופשי דירות, חלקן של בני המשפחה וחלקן לא, יתכבד זה שרוצה לשכור דירה וישכור.
חנא סוייד: אתה רוצה להגיד, שאם אני במצב קשה, צריך לשכור דירה ולקרוב משפחה שלי יש דירה ובגלל קרבת המשפחה שלי - - -
<רונן כהן: אתה תשכור דירה אצל אדם, שהוא לא קרוב משפחה שלך.
חנא סוייד: או שאני לא אוכל.
חנא סוייד: אני אומר לך, אתה מגביל כך את ההיצע, כשאתה מגביל את ההיצע, אתה מעלה את המחירים, לא רק שאתה לא עוזר לאנשים, אתה פוגע בהם.
חנא סוייד: אתה באת לכאן בקונספציה שאתה לא פוגע, אתה פוגע.
חנא סוייד: יש היצע ויש ביקוש.
חנא סוייד: כשאתה מגביל את ההיצע, אתה מעלה את המחירים ואתה פוגע באלו שזכאים.
חנא סוייד: זו חשיבה כלכלית פשוטה ביותר.
<רונן כהן: חשבנו גם על הנקודה הזו.
<רונן כהן: אנחנו מעריכים שהיות ויש בשוק הדירות מספיק דירות שהן לא של קרובי המשפחה שלך ויש לך חלופות - - -
חנא סוייד: דווקא הטענה שלכם היא שאין שוק שכירות.
<רונן כהן: אנחנו מעריכים שאדם יכול לשכור דירה אצל מי שאינו קרוב משפחה שלו, לעומת זאת, השכן שלו יכול לשכור דירה אצל הקרוב שלו.
חנא סוייד: אני אגיד לך ממה זה נובע, אבל זה שאני יודע ממה זה נובע, זה לא פותר את הבעיה.
חנא סוייד: אני רוצה לעזור למשפחות.
<רונן כהן: כדי שנתקדם לקראת פתרון, חשוב שיבינו את התמונה הנכונה.
חנא סוייד: אני לא בית משפט שיכול לבטל לכם נוהל, כפי שעשה בית המשפט המחוזי בשריג נגד מדינת ישראל- משרד השיכון, אבל אני יכול להעביר ביקרות ולהגיד לך נקודות שיש בהם אבסורד ושרירותיות.
חנא סוייד: זה אני יכול ולזה תהיינה השלכות רבות.
חנא סוייד: דברת על אפשרות שמישהו יעקוף את השוק החופשי במובן זה שיעשה עסקה עם קרוב משפחה וישכור דירה שלא בכללי השוק החופשי.
חנא סוייד: בדרך כלל אם לקרוב משפחה יש דירה סביר להניח שהוא נותן לך במחיר יותר נמוך.
חנא סוייד: לא קשה לכם לקבוע מחיר סביר לשכר דירה, גם אם אני אגיד שזה 2,000 שקל, אתה יודע שזה 1,000 שקל.
חנא סוייד: הייתי זורם אתך בעניין הזה.
חנא סוייד: אני רוצה להציע לך לחשוב על אפשרות אחרת ואתם עושים את זה.
חנא סוייד: אני יודע שאתם מפעילים חקירות, במיוחד באוכלוסייה המוחלשת.
חנא סוייד: אני יודע על הישובים הערבים, שם החקירה קשה ביותר ומעמיקה.
חנא סוייד: אתם עושים את העבודה שלכם ואני לא מתווכח אתך שצריך לחקור ואני לא מעוניין שאנשים ייהנו משקר.
חנא סוייד: אבל יש לכם את הכלי הזה לדעת בסופו של דבר האם אני זכאי או לא והאם אני מתגורר כאן או לא.
חנא סוייד: אם יש לך את שני הדברים ביחד פתרת את הבעיה, נשאר לך רק עניין המחיר, אז אתה יודע לקבוע מחיר נורמטיבי שלא יכביד עליך ויהיה הגון.
חנא סוייד: מה אתה אומר על הפתרון?
<רונן כהן: לוועדה יש מקום חשוב אצלנו, אנחנו מאד קשובים לוועדה הזו.
<רונן כהן: ניקח את ההצעה שלך אני רק אומר שקשה מאד ואני לא רואה אדם, מומחה ככל שיהיה, נכנס בן בני משפחה ויכול להכריע האם מדובר בעסקה - - -
<לאה ורון: אבל אני לא מבינה מה אכפת לכם?
<רונן כהן: הכסף הציבורי מאד חשוב לנו.
<רונן כהן: לכן אנחנו חושבים שזו נקודת האיזון.
<רונן כהן: אם אתם חושבים שצריך לשרטט את הגבולות אחרת.
חנא סוייד: הרבה אחרת.
חנא סוייד: כבר הוכחתי לך שחור על גבי לבן - - -
<רונן כהן: נשמח לשמוע הצעה, איפה אתם חושבים שצריך למצוא - - -
<לאה ורון: איך ייפגע הכסף הציבורי?
<לאה ורון: לדעתי המדינה תחסוך, אפשר יהיה לעזור לעוד מבקשי סיוע.
<רונן כהן: אם אדם מקבל 95% משכר דירה, שהוא לא אמיתי, הוא מעלים אותו כדי לקבל את ה-95%, הדלתא הזו היא פגיעה בכספי ציבור.
חנא סוייד: אילו הייתי יושב בכיסא של חבר כנסת הייתי יותר ביקורתי אליך, אבל אני מנהל את הישיבה ומנסה להיות אובייקטיבי.
חנא סוייד: יחד עם זה, אני רוצה לתת לך את המידע הבא.
חנא סוייד: בית משפט מחוזי פסל את הנוהל שלכם ואמר שהוא נוהל מפלה.
חנא סוייד: בפרט נגד הציבור הערבי.
חנא סוייד: אתה יודע, שאישה אחת מהישוב דבוריה, לא גרמתם לה שתירצח על ידי מישהו, אבל אותה גברת שעתרה בעניין שכר הדירה, נרצחה בגלל בעיות סביב העניין הזה.
חנא סוייד: אני לא מאשים אותך חס וחלילה.
<רונן כהן: מצטער, לא ידעתי, הייתי מנהל אתה שעות של שיחה.
חנא סוייד: טוב שתדע, היא נרצחה על ידי בעלה בגלל סכסוכים על איפה תגור ומאיפה הכסף ואיפה היא עובדת.
חנא סוייד: תדע שיש לזה השלכות עומק והשלכות הרות אסון על עתיד של משפחה מסוימת.
חנא סוייד: אתה יודע שבית המפשט המחוזי, שבמאי הנוהל הזה מבוטל ותביאו נוהל אחר.
חנא סוייד: אני מעלה על דעתי, שחשבתם, או כל הערבים והחרדים האלו יבואו אלינו עכשיו בהמוניהם ואנחנו נסדר אותם, בפברואר נפעיל את נוהל המיפוי הזה, שאין לו כל הצדקה וכבר הראיתי לך שביולוגית הוא בלתי אפשרי.
חנא סוייד: יש לי חשד עמוק, שזו הכוונה ולכן אני אומר לך, תחשבו עוד פעם על הקריטריונים האלה.
חנא סוייד: אלה קריטריונים פוגעניים ומוטי קבוצות אוכלוסייה מסוימות.
<רונן כהן: אני מקבל את ההצעה, אני אבוא למשרד ואציג אותה בפני האנשים, שמקבלים אתי את ההצעות.
<רונן כהן: אם יש לאדוני או לוועדה הצעה אחרת, שהם גבולות אחרים, או שאדוני אומר שמה שהיה הוא סביר ואין להרחיב אותו בכלל, או שהוא חושב שבכל זאת יש מקום להרחיב, כדי למצוא נקודת איזון יותר קרובה.
<רונן כהן: אני אביא בכל אופן גם את ההצעה הזו ואם לא, נתכבד באתגר, נבוא למשרד ונחשוב על זה שוב.
חנא סוייד: נציג החשב הכללי בבקשה.
<הראל יפרח: אני מתנצל על האיחור.
חנא סוייד: הוכחתי ביולוגית, שחלק מהתנאים שמשרד השיכון כלל בקריטריונים החדשים, הם בלתי אפשריים.
חנא סוייד: כך שהטענה שלי הייתה שהם שרירותיים לחלוטין.